富豪B5LH

富豪B5LH，又叫富豪B5L Hybrid、富豪BRLH，係瑞典富豪出嘅一款低地台混能巴士底盤，有單層同埋雙層版，喺2008年亮相。2010年5月富豪宣佈B5LH開始批量生產。而後來推出嘅掛接版本就稱為富豪B5LAH。

B5LH底盤採用富豪I-SAM並聯式混能驅動系統，結合富豪I-Shift自動化波箱，去行驅動軸。成個系統係由富豪5公升引擎供電，樣辦車係用D5E210，而量產車就用D5F215或者D5K240。引擎室整體佈局同同廠嘅B7L巴士相似。

單層版B5LH初時淨係配富豪自己嘅車身。早期車身嘅叫做7700 Hybrid，2011年之後改出新版車身，叫做7900 Hybrid。B5LAH係配7900 Hybrid掛接車身，配D5K240引擎，喺2013年投產。B5LH/B5LAH單層巴士主要供應歐洲大陸市場，但富豪7700 Hybrid亦曾經賣去美洲用，而英國亦有引入7900 Hybrid非掛接巴士。2013年歐盟六型排放喺歐洲大陸生效之後，富豪供應歐洲市場嘅全低地台城市巴士就只有7900 Hybrid一款。2018年，富豪向星加坡提供配MCV Evora車身嘅B5LH單層巴士。

至於雙層版B5LH就主要為英國市場而設。初時車身都係由Wright包辦，6架樣辦車係配Eclipse Gemini車身，喺2008年底亮相，2009年由Arriva London接收，量產車就配Eclipse Gemini 2車身。喺歐盟六型引擎嘅B5LH投產之後，雙層版B5LH有更多車身可以揀，除咗Wright嘅Gemini 3同埋SRM之外，亦可以配亞歷山大丹尼士Enviro 400MMC同埋MCV EvoSeti車身。

Volvo B5LH Overview | Volvo Bus
 Volvo 7900 Hybrid Overview | Volvo Bus

巴士型號